George Pelawa

George Dale Pelawa (* 22. február 1968, Bemidji, Minnesota, Spojené štáty† 30. august 1986, tamže) bol americký stredoškolský hokejista, ktorý bol v roku 1986 zvolený v prvom kole draftu NHL klubom Calgary Flames. Pelawa tragicky zahynul pri autonehode iba tri mesiace po drafte.

Športová kariéra 
George Pelawa okrem hokeja vynikal taktiež v americkom futbale i bejzbale, v ktorom reprezentoval svoju strednú školu na štátnych majstrovstvách a v roku 1985 sa o neho zaujímal klub Minnesota Twins, ktorý pôsobí v MLB. Darilo sa mu i v americkom futbale, dokonca hneď tri univerzity hrajúce v NCAA, najprestížnejšej atletickej lige Spojených štátov, mu ponúkli štipendium.

Pelawa sa však rozhodol profesionálne venovať hokeju, v ktorom exceloval najväčšmi. V ročníku 1985-86 bol zvolený úplne najlepším stredoškolským hokejistom v štáte Minnesota, v danej sezóne zaknihoval 55 bodov a bol hlavným ťahúňom svojho tímu, ktorý sa jeho zásluhou kvalifikoval na štátne majstrovstvá. Na základe preukázaných herných i vodcovských kvalít bol na drafte NHL zvolený už zo 16. miesta klubom Calgary Flames. V nasledujúcej sezóne získal štipendium na Univerzite Severná Dakota, ktorá je známa svojím úspešným hokejovým programom.

Pelawa budil pozornosť fanúšikov i skautov nielen svojím výnimočným talentom, no taktiež mohutnou postavou, vďaka ktorej ho na ľade nešlo prehliadnuť. V 18. rokoch meral úctyhodných 191 centimetrov a vážil 111 kilogramov. Keby sa bol v zápase NHL predstavil v čase, kedy bol draftovaný, stal by sa najťažším hráčom v dejinách ligy.

Smrť 
Pelawa sa sotva stihol presťahovať na internát svojej novej univerzity, keď sa ešte raz naposledy rozhodol, že navštívi rodinu i priateľov v Bemidji, avšak do rodného mesta nikdy nedorazil. Automobil, v ktorom bol spolujazdcom George a vodičom jeho starší brat Joe, sa zrazil na križovatke s iným vozidlom. Obaja šoféri boli prevezení do nemocnice s ťažkými poraneniami, avšak George utrpel zranenia nezlučiteľné so životom a na mieste zomrel. Neskôr sa zistilo, že obaja vodiči boli pod vplyvom alkoholu. Miestny šerif ďalej dodal, že Pelawa nebol pripútaný bezpečnostným pásom, pretože keby bol, pravdepodobne by haváriu prežil.

Po smrti 
Špekuluje sa, že kanadský spevák Tom Cochrane sa pri písaní piesne Big League inšpiroval tragickým osudom Pelawu. Text piesne pojednáva o zdrvenom otcovi, ktorého syn sa venoval hokeju, vďaka čomu získal štipendium na prestížnej americkej univerzite, bohužiaľ toho istého roku zahynul pri autonehode. Samotný Cochrane priznáva, že pri písaní textu sa inšpiroval skutočným príbehom, ale údajne sa nejedná o Pelawu.

Pieseň Big League sa zvyčajne hráva počas rozlúčkových ceremónii s hokejistami, ktorí nečakane zomrú. Tom Cochrane vystúpil s piesňou v roku 2008 na štadióne Vancouveru Canucks po smrti obrancu Luca Bourdona. V roku 2018 zahral pieseň na počesť klubu Humboldt Broncos, ktorého polovica zostavy zahynula v autobusovej nehode.

Novinári si spomenuli na smutný Pelawov koniec v súvislosti s draftom NHL v roku 2007. Vtedy si Calgary zvolilo v piatom kole Kanaďana Mickeyho Renauda, ktorý však o niekoľko mesiacov neskôr vo veku 19 rokov skonal na problémy so srdcom a fanúšikovia Flames našli neveselú paralelu medzi dvomi hviezdičkami klubu, ktoré nikdy nedostali šancu zažiariť.

Referencie 

Hokejisti USA
Hokejisti draftovaní klubom Calgary Flames